De Lille verloën haar kiesers, sê VF PlusPatricia de Lille. (Foto: Armand Hough/ANA) Die Wes-Kaapse VF Plus glo dat Patricia de Lille, die nuwe minister van openbare werke en infrastruktuur, bruin kiesers wat vir haar in die sesde demokratiese verkiesing gestem het, uitverkoop het ter wille van ŉ pos by die ANC. Só het Peter Marais, die VF Plus se lid van die provinsiale wetgewer, Donderdag in ŉ verklaring gesê nadat De Lille Woensdag deur pres. Cyril Ramaphosa as minister aangewys is. Marais stel in die verklaring die vraag aan De Lille of die ANC dié aanstelling met haar onderhandel het in die tyd wat sy as leier van die Good-party aan verkiesingsveldtogte deelgeneem het. “Indien wel, is sy ŉ verduideliking verskuldig aan elke persoon wat Good met hul stem vertrou het,” sê Marais. Die party voer aan dat De Lille se optrede hom herinner aan die tyd waarin sy die destydse Onafhanklike Demokrate (OD) op die been gebring het nadat sy in 2003 van die Pan Africanist Congress (PAC) weggebreek het. Die OD het kort daarna van die toneel verdwyn toe De Lille, soortgelyk aan nou, haar party opgeoffer het vir ŉ hoë pos by die DA, sê Marais. “Kiesers wat in die pas afgelope verkiesing vir Good gestem het, het dit juis gedoen omdat hulle ŉ politieke tuiste wou hê waar bruin mense as minderheid in die besonder ŉ stem sou hê om hul belange te verdedig teen verdrukking van die meerderheid van die ANC-regering. “De Lille het nou, net soos met die OD, net die teenoorgestelde gedoen en hierdie vertroue in haar verloën deur ŉ kabinetspos by die meerderheidsparty te aanvaar waar onteiening sonder vergoeding ook deur haar departement gedryf sal moet word en waar minderhede totaal op die agtergrond geskuif gaan word wat werkgeleenthede, taal en moedertaal-onderrig aanbetref,” lui die verklaring.